b'\n_START_ARTICLE_\nVarpa\n_START_PARAGRAPH_\nVarpa er et spill eller en sport med antatt opprinnelse fra Gotland, der spillet i dag er mest utbredt. Sporten varpa er med i det svenske Riksidrottsf\xc3\xb6rbundet._NEWLINE_Varpa ligner p\xc3\xa5 boule, men i stedet for en kule benyttes flate stener som kalles for varpor. Varpor kan v\xc3\xa6re laget av stein eller av aluminium. Banen markeres med en pinne (sticka) i hver ende. Spillet g\xc3\xa5r ut p\xc3\xa5 \xc3\xa5 f\xc3\xa5 sin varpa s\xc3\xa5 n\xc3\xa6r pinnen som mulig. I stenvarpa f\xc3\xa5r man ogs\xc3\xa5 poeng om man velter pinnen._NEWLINE_En varpa kan i prinsippet veie hva som helst, men en vekt mellom en halv og fem kilo er det mest praktiske. Banene har ulik lengde avhengig av kj\xc3\xb8nn, alder og eventuelle handikap. Senior herrer kaster p\xc3\xa5 20-metersbaner, kvinner p\xc3\xa5 15 meter.\n_START_SECTION_\nKonkurranseformer og regler\n_START_PARAGRAPH_\nDet finnes en rekke ulike konkurranseformer for varpa; Individuell kula, lagkula, mix, centimeter og lagcentimeter. I centimeter gjennomf\xc3\xb8rer hver deltager 36 kast. Etter hvert kast m\xc3\xa5les avstanden til pinnen. Dersom avstanden er lengre enn en meter, noteres avstanden til 100 cm. M\xc3\xa5lt lengde avrundes alltid nedover til n\xc3\xa6rmeste hele centimeter. Vinneren er den kasteren hvor summen av 36 kast er minst m\xc3\xa5lt i antall centimeter._NEWLINE_Lagcentimeter er en utvidelse av centimeter-konkurransen. Her regner man i sammen resultatet fra de individuelle kastene for lag som best\xc3\xa5r av tre kastere. Lagsresultatet er dermed basert p\xc3\xa5 summen av 108 kast._NEWLINE_Individuell kula inneb\xc3\xa6rer at to personer konkurrerer mot hverandre, enten i en "kula" eller i best av tre "kulor". En kula er en matchomgang i varpa og blir avgjort n\xc3\xa5r den ene kasteren har oppn\xc3\xa5dd 12 poeng. Den kasteren som fikk det forrige poenget begynner alltid \xc3\xa5 kaste. For \xc3\xa5 vinne ett "stick" (som en kasteomgang kalles) m\xc3\xa5 den ene varpan ligge minst en centimeter n\xc3\xa6rmere pinnen enn motstanderens varpa, bortsett fra i de tilfellene der den ene deltagerens varpa ligger p\xc3\xa5 eller mot pinnen. I slike tilfeller er det tilstrekkelig om man kan konstatere at den ene varpan ligger null millimeter fra pinnen, mens den andre varpan ligger mer enn null millimeter fra pinnen. Dersom man ikke klarer \xc3\xa5 avgj\xc3\xb8re hvilken varpa som er n\xc3\xa6rmest, f\xc3\xa5r begge kasterne hvert sitt poeng._NEWLINE_Lagkula er ganske likt individuell kula, men kastes i tremannslag. Det laget (Lag 1) som fikk det siste sticket kaster f\xc3\xb8rst. Deretter kaster noen fra motstanderlaget (Lag 2). Kommer de n\xc3\xa6rmere pinnen enn varpan fra lag 1, er det lag 1\'s tur til \xc3\xa5 kaste. I motsatt fall fortsetter lag 2 til alle tre deltagerne har kastet eller til de tar ledelsen i sticket, ved \xc3\xa5 plassere sin varpa n\xc3\xa6rmere pinnen enn lag 1 sin varpa._NEWLINE_Mix kastes i tomannslag med en mann og en kvinne. Konkurranseformen ligner lagkula, bortsett fra at kvinnene alltid kaster det f\xc3\xb8rste kastet.'